CELEX: 32018R1585
Language: sl
Date: 2018-10-22 00:00:00
Title: Izvedbena uredba Komisije (EU) 2018/1585 z dne 22. oktobra 2018 o uvedbi odstopanja od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za ribolov z zaporno plavarico v teritorialnih vodah Hrvaške

23.10.2018   
               
               
                  SL
               
               
                  Uradni list Evropske unije
               
               
                  L 264/13
               
            
         IZVEDBENA UREDBA KOMISIJE (EU) 2018/1585
         z dne 22. oktobra 2018
         o uvedbi odstopanja od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za ribolov z zaporno plavarico v teritorialnih vodah Hrvaške
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 1967/2006 z dne 21. decembra 2006 o ukrepih za upravljanje za trajnostno izkoriščanje ribolovnih virov v Sredozemskem morju (1) in zlasti člena 13(5) Uredbe,
         ob upoštevanju naslednjega:
         
                     (1)
                  
                  
                     Člen 13(3) Uredbe (ES) št. 1967/2006 prepoveduje uporabo zapornih plavaric znotraj pasu 300 metrov od obale oziroma do izobate 50 m, kadar je ta globina dosežena na krajši razdalji od obale.
                  
               
                     (2)
                  
                  
                     Na zahtevo države članice lahko Komisija odobri odstopanje od člena 13(3) Uredbe (ES) št. 1967/2006, pod pogojem da so izpolnjeni določeni pogoji iz člena 13(5) in (9).
                  
               
                     (3)
                  
                  
                     Komisija je 20. junija 2016 od Hrvaške prejela zahtevek za odstopanje od člena 13(3) navedene uredbe za uporabo tradicionalne zaporne plavarice „ciplarica“ za ribolov cipljev (Mugilidae), tradicionalne zaporne plavarice „palamidara“ za ribolov palamid (Sarda sarda), trupca (Auxis rochei), pegastega tuna (Euthynnus alletteratus) in gofa (Seriola dumerili), tradicionalne zaporne plavarice „oližnica“ za ribolov velikega glavuna (Atherina boyeri) ter tradicionalne zaporne plavarice „igličara“ za ribolov iglice (Belone belone) znotraj teritorialnih vod Hrvaške.
                  
               
                     (4)
                  
                  
                     Zahtevek zadeva ribolovne dejavnosti, ki jih je Hrvaška že dovolila, ter zajema plovila in orodja, ki se že več kot pet let uporabljajo za ribolov v skladu z načrtom upravljanja, ki ga je Hrvaška v skladu s členom 19(2) Uredbe (ES) št. 1967/2006 izvršila 30. marca 2018 z ministrskim odlokom (2) („hrvaški načrt upravljanja“).
                  
               
                     (5)
                  
                  
                     Znanstveni, tehnični in gospodarski odbor za ribištvo (STECF) je aprila 2016, julija 2016, oktobra 2016 in marca 2017 ocenil odstopanje, ki ga je zahtevala Hrvaška, in zadevni načrt upravljanja. Odbor STECF je poudaril potrebo po pojasnilih o uporabljenem ribolovnem orodju, prilovu, spremljanju in znanstvenih podatkih. Hrvaška je Komisiji predložila ustrezna pojasnila ter ustrezno popravila svoj načrt upravljanja z uvedbo dodatnih ukrepov za nadzor, upravljanje flote, zbiranje podatkov in spremljanje.
                  
               
                     (6)
                  
                  
                     Odstopanje, ki ga je zahtevala Hrvaška, izpolnjuje pogoje iz člena 13(5) in (9) Uredbe (ES) št. 1967/2006.
                  
               
                     (7)
                  
                  
                     Zaradi posebne morfološke strukture Hrvaške, ki zajema dolgo obalo in številne otoke, ter prostorske porazdelitve ciljnih vrst, ki živijo zgolj v nekaterih posebnih območjih in conah obalnega območja v globini manj kot 50 metrov, namreč obstajajo posebne geografske omejitve. Ribolovna območja so zato omejena.
                  
               
                     (8)
                  
                  
                     Ribolova ni mogoče izvajati z drugimi orodji, saj imajo samo zaporne plavarice potrebne tehnične lastnosti za izvajanje tovrstnega ribolova.
                  
               
                     (9)
                  
                  
                     Poleg tega ribolov ne vpliva bistveno na morsko okolje, ker so zaporne plavarice zelo selektivne, se ne dotikajo morskega dna in ne morejo delovati nad morskim dnom, poraslim z morsko travo Posidonia oceanica.
                  
               
                     (10)
                  
                  
                     Zahteva se nanaša na 52 plovil. Odstopanje, ki ga je zahtevala Hrvaška, se nanaša torej na omejeno število plovil v primerjavi z velikim območjem porazdelitve flote zapornih plavaric ter predstavlja manj kot 1 % celotne hrvaške ribiške flote in 16 825,84 bruto tonaže.
                  
               
                     (11)
                  
                  
                     Navedena plovila so vključena na seznam, ki je bil Komisiji sporočen v skladu s členom 13(9) Uredbe (ES) št. 1967/2006.
                  
               
                     (12)
                  
                  
                     Hrvaški načrt upravljanja vsebuje vse relevantne opredelitve zadevnega ribolova in zagotavlja, da se ribolovni napor v skladu s členom 13(9) Uredbe (ES) št. 1967/2006 ne bo dodatno povečal, saj se bodo dovoljenja za ribolov izdala le za določenih 52 plovil, ki jih je Hrvaška odobrila za ribolov. V zvezi s tem je treba opozoriti, da je v skladu s hrvaškim načrtom upravljanja in ministrskim odlokom uporaba zaporne plavarice „oližnica“ dovoljena le na ribolovnem območju med rtom Lako in rtom Crna Punta ter v ribolovnih podconah, označenih kot „E4“ in „F2“. Medtem pa pri vseh tradicionalnih zapornih plavaricah („ciplarica“, „palamidara“ in „igličara“ in „oližnica“) ribolovna območja ne vključujejo območij, opredeljenih kot nacionalni parki in posebni habitati, kjer je ribolov strogo prepovedan, kar velja za območje jugovzhodno od rta Sveti Petar.
                  
               
                     (13)
                  
                  
                     Zadevne ribolovne dejavnosti izpolnjujejo zahteve iz člena 4 Uredbe (ES) št. 1967/2006, ki prepoveduje ribolov nad navedenimi habitati. Potegalke se namreč vlečejo po vodnem stolpu in se ne dotikajo morskega dna.
                  
               
                     (14)
                  
                  
                     Zahteve iz člena 8(1)(h) Uredbe (ES) št. 1967/2006 se ne uporabljajo, saj veljajo za vlečne mreže.
                  
               
                     (15)
                  
                  
                     Glede zahteve za skladnost s členom 9(3), ki določa najmanjšo velikost mrežnih očes, Komisija ugotavlja, da v skladu s členom 9(7) Uredbe (ES) št. 1967/2006 tako odstopanje ni mogoče za zaporne plavarice. Komisija ugotavlja, da Hrvaška ni dovolila odstopanja od teh določb v svojem načrtu upravljanja.
                  
               
                     (16)
                  
                  
                     Zadevne ribolovne dejavnosti se izvajajo na zelo kratki razdalji od obale in tako ne motijo dejavnosti drugih plovil.
                  
               
                     (17)
                  
                  
                     Načrt upravljanja zagotavlja, da so ulovi vrst iz Priloge III k Uredbi (ES) št. 1967/2006 minimalni, saj so ciljne vrste ciplji (Mugilidae), palamide (Sarda sarda), trupec (Auxis rochei), pegasti tun (Euthynnus alletteratus), gof (Seriola dumerili), veliki glavun (Atherina boyeri) in iglica (Belone belone), ki niso omenjene v Prilogi III k Uredbi (ES) št. 1967/2006.
                  
               
                     (18)
                  
                  
                     Ribolovne dejavnosti so zelo selektivne in niso usmerjene v glavonožce.
                  
               
                     (19)
                  
                  
                     Načrt upravljanja vključuje ukrepe za spremljanje ribolovnih dejavnosti in tako izpolnjuje pogoje iz člena 14 Uredbe Sveta (ES) št. 1224/2009 (3).
                  
               
                     (20)
                  
                  
                     Hrvaški načrt upravljanja vključuje ukrepe za spremljanje ribolovnih dejavnosti v skladu s tretjim pododstavkom člena 13(9) Uredbe (ES) št. 1967/2006.
                  
               
                     (21)
                  
                  
                     Zahtevano odstopanje bi bilo zato treba odobriti.
                  
               
                     (22)
                  
                  
                     Hrvaška bi morala Komisiji redno poročati v skladu z načrtom spremljanja, ki ga določa hrvaški načrt upravljanja.
                  
               
                     (23)
                  
                  
                     Omejeno trajanje odstopanja bo omogočalo takojšnje sprejetje popravnih ukrepov upravljanja, če bi iz poročila Komisiji izhajalo, da je stanje ohranjenosti lovljenega staleža slabo, obenem pa se bo lahko izboljšala znanstvena podlaga ter s tem tudi načrt upravljanja.
                  
               
                     (24)
                  
                  
                     Ukrepi iz te uredbe so v skladu z mnenjem Odbora za ribištvo in ribogojstvo –
                  
               SPREJELA NASLEDNJO UREDBO:
         
            Člen 1
            Odstopanje
            
               1.   Prvi odstavek člena 13(3) Uredbe (ES) št. 1967/2006 se ne uporablja v teritorialnih vodah Hrvaške za ribolov:
               
                           (a)
                        
                        
                           cipljev (Mugilidae) z zaporno plavarico „ciplarica“;
                        
                     
                           (b)
                        
                        
                           palamid (Sarda sarda), trupca (Auxis rochei), pegastega tuna (Euthynnus alletteratus) in gofa (Seriola dumerili) z zaporno plavarico „palamidara“;
                        
                     
                           (c)
                        
                        
                           velikega glavuna (Atherina boyeri) z zaporno plavarico „oližnica“ ter
                        
                     
                           (d)
                        
                        
                           iglice (Belone belone) z zaporno plavarico „igličara“.
                        
                     
            
               2.   Zaporne plavarice iz odstavka 1 se uporabljajo na plovilih, ki:
               
                           (a)
                        
                        
                           imajo registrsko številko iz hrvaškega načrta upravljanja, ki ga je Hrvaška sprejela v skladu s členom 19 Uredbe (ES) št. 1967/2006;
                        
                     
                           (b)
                        
                        
                           se že več kot pet let ukvarjajo z ribolovom in ne bodo povzročila povečanja ribolovnega napora v prihodnosti; ter
                        
                     
                           (c)
                        
                        
                           imajo dovoljenje za ribolov in izvajajo hrvaški načrt upravljanja.
                        
                     
         
         
            Člen 2
            Načrt spremljanja in poročilo
            Hrvaška Komisiji v treh letih od začetka veljavnosti te uredbe predloži poročilo, ki ga pripravi v skladu z načrtom spremljanja, določenim v hrvaškem načrtu upravljanja.
         
         
            Člen 3
            Začetek veljavnosti
            Ta uredba začne veljati tretji dan po objavi v Uradnem listu Evropske unije.
            Uporablja se od 26. oktobra 2018 do 26. oktobra 2021.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 22. oktobra 2018
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 36, 8.2.2007, str. 6.
         
            (2)  Pravilnik o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom, Narodne Novine, UL 30/2018, kakor ga je spremenil Pravilnik o izmjenama Pravilnika o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom, UL 49/2018 in Pravilnik o izmjenama i dopuni Pravilnika o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom, UL 62/2018.
         
            (3)  Uredba Sveta (ES) št. 1224/2009 z dne 20. novembra 2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (UL L 343, 22.12.2009, str. 1).